በደቡብ ክልል  በሥራ ዕድል ፈጠራ የተገኙ መልካም ተሞክሮዎችን ለማስፋት ታቅዷል
በሥራ ዕድል ፈጠራ የተገኙ መልካም ተሞክሮዎችን በማስፋት በዘርፉ የሚታዩ ችግሮችን ፈጥኖ በመፍታት የወጣቱ ተጠቃሚነት ይበልጥ ለማጠናከር ጥረት እንደሚደረግ የደቡብ ክልል መንግስት ኮሚኒኬሽን ቢሮ ገለፀ፡፡የክልሉ ወጣቶች ቁጥርና ፍላጎታቸው በየጊዜው እያደገ በመምጣቱና ያሉባቸው ችግሮችም ሰፊና የተወሳሰቡ በመሆናቸው ሥራ አጥነት ጎልቶ የወጣ ችግር እንደሆነ በ2009 በተደረገው የጥልቅ ተሃድሶ መድረኮች እንደተገመገመ ቢሮዉ አስታዉሷል፡፡ችግሩን ለመቅረፍ ሥራ አጥ ወጣቶችን የመለየት፣ በፍላጎታቸው የማደራጀት፣ ብድር የማመቻቸት በአጠቃላይ በወጣቶች በራሳቸውና በየደረጃው ባሉ ባለድርሻ አካላት በአመለካከት በክህሎትና በአቅርቦት ረገድ የሚስተዋሉ ማነቆዎችን በመፍታት የወጣቶችን ኤኮኖሚያዊ ተጠቃሚነት ለማረጋገጥ ከፍተኛ ርብርብ ሲደረግ መቆየቱንም ጠቁሟል፡፡ እስከአሁን ባለው ሂደት በከተማ በአምስቱ ዕድገት ተኮር ዘርፎች በገጠር ደግሞ በግብርና፣ በግብርና ነክና ከግብርና ውጪ በሆኑ የሥራ መስኮች የሥራ ዕድል ለመፍጠር በርካታ  ተግባራት ተመልክቷል፡፡የተግባራቱ አፈጻጸም ሲገመገም በተለይም ከአመለካከት፣ ከክህሎት፣ ከአቅርቦት፣ ከድጋፍና ክትትል አንጻር የሚታዩ ችግሮች ገና በተገቢው ደረጃ ያልተፈቱ በመሆኑ በልዩ ትኩረት ሊሰሩ እንደሚገባ ቢሮዉ ያስገነዝባል፡፡በሌላም በኩል ለብድር አገልግሎት የተመደበውን በጀት ሙሉ በሙሉ አለማስተላለፍ፣ ከፌዴራልና ከክልል መንግስት ከሚወርደው ተዘዋዋሪ የብድር ፈንድ እና ከብድር ተመላሽ በተጨማሪ የሥራ አጥ ወጣቱን ቁጥር ከግምት ያስገባ ሀብት አለመመደብና የተመደበውን ሀብት ያላንዳች ምክንያት ወደ ኦሞ ማይክሮ ፋይናንስ ከማዛወር አንጸር የሚታዩ መጓተቶችም ፈጥነው መታረም እንዳለባቸዉ ጠቁሟል፡፡እንደዚሁም ውዝፍና መመለሻው ጊዜ የደረሰ የብድር ዕዳን ለማስመለስ አለመረባረብ፣ የመስሪያና መሸጫ ቦታዎችን አቅርቦት ማነቆ አለመፍታት እንደዚሁም ሥራ አጥ ወጣቶችን ከመለየት አንጻር የሚታዩ ጉድለቶች መታረምና በጥንቃቄ መመራት እንደሚኖርባቸዉም አመልክቷል፡፡በአንዳንድ አካባቢዎች የሴቶችን ፍትሃዊ ተጠቃሚነት ለማረጋገጥ የተቀመጠው አቅጣጫ የሚጣሱበት ሁኔታም በፍጥነት መታረም ይኖርበታል፡፡ከቅንጅታዊ አሰራር ጋር በተያያዘም የወጣቶች የሥራ ዕድል ፈጠራ የበርካታ ባለድርሻ አካላትን ቀጥተኛ ተሳትፎ የሚሻ እንደመሆኑ ወሳኝ ድርሻ ባላቸው ሴክተር መስሪያቤቶች ከወጣቶች ሥራ ዕድል ፈጠራ አኳያ የሚታየው ኃላፊነታቸውን የመወጣት ውስንነት ፈጥኖ መታረም እንደሚገባዉም ቢሮዉ ያወሳል፡፡በከተማና በገጠር የተሰማሩ ወጣቶች የገበያ ትስስር ችግር እንዳይገጥማቸው በዕቅድ የተመራ የግብይት ሥራም በትኩረት ሊሰራ እንደሚገባናበአጠቃላይ ተቋማዊ አሰራርን በማጠናከር አዲስ የሥራ ዕድል ለመፍጠርና ከዚህ ቀደም የሥራ ዕድል የተፈጠረላቸው ወጣቶች ውጤታማነትን ለማረጋገጥ የተገኙ መልካም ተሞክሮዎችን በማስፋት በየደረጃው ችግር ፈቺ የሆነ ጠንካራ ድጋፍና ክትትል እንደሚያስፈልግ ተመልክቷል፡፡ 